Dansk damehåndbold er ikke længere førende i europæisk sammenhæng, og derfor fristes mange spillere til en karriere i udlandet. Det mener landsholdsfløjen Kristina Bille, der selv er på vej til en af Europas allerbedste klubber. Ifølge DR Nordjylland rejser hun torsdag til Ljubljana Slovenien, hvor storklubben Krim frister med en attraktiv kontrakt. - Jeg er da lidt stolt af, at en af Europas bedste klubber er interesseret i mig, siger Kristina Bille, der selv har spillet Champions League mod netop Krim for både Viborg HK og Aalborg Damehåndbold. Alligevel vil hun se klubben nærmere efter, inden hun underskriver en kontrakt. - Jeg tror helt sikkert, at andre også tager turen ud i Europa. De danske klubber er ikke længere dominerende i Champions League, og de danske klubber kan ikke længere tilbyde det samme i løn som tidligere, siger Kristina Bille, der i dag arbejder i Aalborg Kommune ved siden af håndboldaftalen med Aalborg Damehåndbold. Krim er igang med at bygge et nyt hold op, og trænes af Tone Tiselj, der kender dansk håndbold og Kristina Bille fra blandt andet et ophold i Kolding.

Referat:
Danske håndboldspillere tripper for at prøve evnerne af i udlandet.